Document ID: 32008R0245

KOMISSION ASETUS (EY) N:o 245/2008,
annettu 17 päivänä maaliskuuta 2008,
neuvoston asetuksen (ETY) N:o 1766/92 soveltamista koskevista yksityiskohtaisista säännöistä vilja-alan tuontitullien osalta annetusta asetuksesta (EY) N:o 1249/96 poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljan yhteisestä markkinajärjestelystä 29 päivänä syyskuuta 2003 annetun neuvoston asetuksen (EY) N:o 1784/2003 (1) ja erityisesti sen 10 artiklan 4 kohdan,
sekä katsoo seuraavaa:
(1)
Neuvoston asetuksen (ETY) N:o 1766/92 soveltamista koskevista yksityiskohtaisista säännöistä vilja-alan tuontitullien osalta 28 päivänä kesäkuuta 1996 annetun komission asetuksen (EY) N:o 1249/96 (2) 5 artiklan 1 kohdan ensimmäisen alakohdan b alakohdassa säädetään periaatteesta, jonka mukaan tuotaessa korkealaatuista tavallista vehnää edellytetään ylimääräisen erityisvakuuden esittämistä, joka täydentää vilja- ja riisialan tuonti- ja vientitodistusten järjestelmän soveltamista koskevista erityisistä yksityiskohtaisista säännöistä 28 päivänä heinäkuuta 2003 annetussa komission asetuksessa (EY) N:o 1342/2003 (3) säädettyjä vakuuksia. Kyseinen 95 euroa tonnilta oleva ylimääräinen vakuus on perusteltu tavallisen vehnän eri luokkien välillä voimassa olevien tuontitullien eron vuoksi sen mukaan, onko kyseessä korkealaatuinen vai heikko- ja keskilaatuinen vehnä.
(2)
Neuvoston asetuksessa (EY) N:o 1/2008 (4) keskeytetään väliaikaisesti eräiden viljojen tuontitullien kantaminen markkinointivuonna 2007/2008. Markkinointivuosi päättyy 30 päivänä kesäkuuta 2008, ja tullit voidaan ottaa käyttöön uudelleen ennen kyseistä päivää, jos se on markkinatilanteen mukaan perusteltua.
(3)
Tuontitullien väliaikainen keskeyttäminen, jota sovelletaan 4 päivästä tammikuuta 2008 alkaen myönnettyjen tuontitodistusten perusteella tapahtuvaan tuontiin asetuksen (EY) N:o 1/2008 2 artiklan mukaisesti, on johtanut siihen, että tuontitodistukseen liittyviä vakuuksia täydentävän ylimääräisten erityisvakuuksien järjestelmän käyttöönoton perusteena olevat erityisolosuhteet ovat tilapäisesti lakanneet olemasta. Kun otetaan huomioon kyseiset tavalliseen vehnään asetuksen (EY) N:o 1/2008 voimaantulon jälkeen sovellettavat uudet edellytykset, asetuksen (EY) N:o 1249/96 5 artiklan 1 kohdan ensimmäisen alakohdan b alakohdassa säädetty 95 euroa tonnilta oleva ylimääräinen vakuus ei ole enää perusteltu ennen tuontitullien ottamista uudelleen käyttöön.
(4)
Asetuksen (EY) N:o 1/2008 julkaisemisen jälkeen eräät toimijat ovat kuitenkin asettaneet kyseisen ylimääräisen vakuuden. Kyseisille toimijoille vakuuden asettamisesta aiheutuvien taloudellisten rasitusten rajoittamiseksi olisi säädettävä kyseisen vakuuden vapauttamisesta välittömästi.
(5)
Sen vuoksi asetuksesta (EY) N:o 1249/96 olisi poikettava.
(6)
Jotta vältettäisiin se, että toimijat asettavat edelleen ylimääräisen vakuuden, ja koska 4 päivästä tammikuuta 2008 alkaen asetetut vakuudet on tarpeen vapauttaa nopeasti, on suotavaa, että tätä asetusta sovelletaan välittömästi.
(7)
Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Poiketen siitä, mitä asetuksen (EY) N:o 1249/96 5 artiklan 1 kohdan ensimmäisen alakohdan b alakohdassa säädetään, mainitussa säännöksessä tarkoitettua ylimääräistä vakuutta ei edellytetä asetuksella (EY) N:o 1/2008 käyttöön otetun eräitä viljoja koskevan tuontitullien keskeyttämisjakson aikana.
2. Edellä 1 kohdassa tarkoitetut ylimääräiset vakuudet, jotka on asetettu 4 päivästä tammikuuta 2008 alkaen, vapautetaan välittömästi.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä maaliskuuta 2008.

Labels: 3
15
17